paragraph_text: U zemljopisnom smislu jednim se dijelom poklapa sa statističkom regijom Sjeverozapadne Hrvatske, a često se povezuje s pojmom Središnje Hrvatske ili prikazuje kao njen dio. Sjeverna Hrvatska općenito obuhvaća četiri županije: Međimursku, Varaždinsku, Koprivničko-križevačku i Krapinsko-zagorsku. Neki u Sjevernu Hrvatsku ubrajaju i zagrebačko i bjelovarsko područje, a ponekad se taj naziv proteže na cijelu kontinentalnu Hrvatsku, nasuprot pojmu Južne Hrvatske, koja se odnosi na priobalje, odnosno Dalmaciju. Na njenom sjeverozapadnom dijelu proteže se državna granica s Republikom Slovenijom, a na sjeveroistočnom rubu je državna granica s Republikom Mađarskom.